
"A kulákságot likvidáljuk". Az állampárt agrárpolitikájának helyi végrehajtó szerve Győr-Sopron megye csornai járásában 1950-ben

1950-ben a Magyar Dolgozók Pártja az állam minden területén az átfogó centralizálás végső útján haladt. A kommunista diktatúra ellenőrizte és irányította az ipar, a pénzintézetek legtöbbjét, emellett az államvédelmi hatóság bármilyen célra bevethető volt a párt számára. 1950-ben bevezették a tanácsrendszert. 1949-től nyíltan folyt vidéken a kollektivizálás, amely során létrejövő termelőszövetkezeti csoportok az állampárt tervgazdasága szerint kellett, hogy gazdálkodjanak. Mindemellett szükség volt a helyi mezőgazdasági igazgatás átszervezésére is az állam részéről, így jött létre 1950-ben a megyei mezőgazdasági igazgatóságok mellett járási szinten a mezőgazdasági osztály. Dolgozatomban arra szeretnék rámutatni, hogy a Győr-Sopron megye Csornai Járás Végrehajtó Bizottságának Mezőgazdasági Osztálya milyen funkciókat látott el, hajtott végre, mennyire volt hatékony a létrejött szövetkezetek állami irányításában s milyen szerepet játszott a kuláküldözésben.



